Actorul Johnny Wactor, cunoscut publicului din seriale precum „General Hospital”, „Westworld” şi „The OA”, a fost împușcat mortal în centrul orașului Los Angeles, în timp ce încerca să oprească un jaf, potrivit CNN.
Johnny Wactor a fost împușcat în timpul unei presupuse tentative de furt a unui catalizator în centrul orașului Los Angeles, sâmbătă dimineață. Atât mama, cât şi agentul actorului au confimat moartea acestuia. A fost „nu doar un actor talentat, dedicat meseriei sale, ci și un adevărat exemplu de moralitate pentru toți cei care l-au cunoscut”, au declarat apropiaţii acestuia.
Potrivit departamentului de poliție din Los Angeles, Wactor a fost împușcat sâmbătă, , în jurul orei 3 dimineața, după ce a înfruntat trei bărbați care încercau să fure convertorul catalitic de la un vehicul. Actorul a fost transportat de urgenţă la spital, unde medicii nu au mai putut decât să îi constate deceseul.
Biografie Johnny Wactor
Wactor s-a născut în 1986 în Charleston, Carolina de Sud. Primul său rol de televiziune a fost în serialul Lifetime „Army Wives”. Ulterior a apărut în numeroase roluri episodice în producţii precum „Westworld”, „The OA” și „Criminal Minds”.
Între 2020 și 2022, Wactor a apărut în peste 160 de episoade din „General Hospital”, unde l-a interpretat pe Brando Corbin, scrie The Guardian.
Echipa din spatele serialului a transmis duminică un mesaj de condoleanţe familiei actorului: „Întreaga familie General Hospital este devastată să afle despre moartea prematură a lui Johnny Wactor. A fost cu adevărat unic și a fost o plăcere să lucrăm cu el în fiecare zi. Gândurile și rugăciunile noastre sunt alături de cei dragi lui în aceste momente dificile”.
Citeşte şi: Un şofer a făcut infarct la volan